Väittelyharjoitus

**Tilanne:** Perikunnan kokous

**Aihe:** Maatilan toiminnan jatkamisen suunnittelu.

**Tausta:** Perinteikkään viljelystilan entinen tilallinen on menehtynyt yllättäen ja tilan hallinta on siirtynyt omaisista koostuvalle perikunnalle. Perikunnan kokouksessa on tarkoitus nyt päättää tilan jatkamisesta ja siitä, mihin suuntaan tilan toimintaa kehitetään.

**Henkilöt (roolit):**

* + Kuolinpesän hoitaja (puheenjohtaja)
	+ Tilallisen puoliso, kannattaa perinteikkään tilan säilyttämistä ennallaan
	+ Tilallisen lapsi 1, luomuintoilija ja luonnonsuojelija
	+ Tilallisen lapsi 2, ekonomisti, haluaa maksimoida tuotannon ja voiton
	+ Tilallisen lapsi 3, nuorin lapsi, on kuullut koulussa tehotuotannon vaaroista

Oppilaat jaetaan viiden hengen pienryhmiin, ja heille annetaan 15 minuuttia aikaa väitellä keskenään jaettujen roolien mukaisesti. Oppilaat voivat myös itse valita roolinsa omien ennakkokäsitystensä mukaisesti. Kussakin ryhmässä tulisi kuitenkin löytyä kaikki edellä kuvatut roolit, jotta väittelyyn saadaan vastakkainasettelua. Oppilaiden tulee heille annettujen roolien mukaisesti väitellä ja tuoda esiin näkemyksiä siitä, kuinka ruokaa pitäisi tuottaa. Luomu- ja tehotuotantokeskustelu voi osittain olla arvolatautunutta, mikä motivoi oppilaita perustelemaan kantaansa. Lisäksi, koska ruoka kuuluu jokaisen arkielämään, on aihe konkreettisesti merkityksellinen oppilaiden kannalta.